google/wiki40b huggingface dataset:
Guanajuato osariik

Haldusjaotus

Guanajuato osariik on jagatud 46 kohalikuks omavalitsuseks.

Majandus

Osariigis kaevandatakse hõbedat, kulda, tina- ja vasemaaki.

Tuntud guanajuatolasi

Hilisem Mehhiko president Vicente Fox on olnud Guanajuato kuberneri kohusetäitja. Guanajuatost on pärit ka kunstnik Diego Rivera.
Eesti Õliühing

Eesti Õliühing on Eesti mittetulundusühing, mis ühendab naftasaadustega tegelevaid ettevõtjaid Eestis. Ühing asutati 20. mail 1993.
Ühingusse kuulub 13 liiget.
Fossbergom

Fossbergom on asula Norras Opplandi maakonnas, Lomi valla keskus. Asulat kutsutakse ka Lomiks.
Fossbergomis elab 789 inimest (2008). Asula pindala on 1,63 km².
Fossbergomis asuvad Lomi kirik ja Norra mägedemuuseum.
Korallmadu

Levila

Neid võib kohata Ameerika Ühendriikides.

Kokkupuuted inimestega

Korallmadude perekonda liigitatud maod on inimeste suhtes mürkmadudeks liigitatavad, kuna nende hammustus võib keskmise (vahel raske) astmega mürgistusseisundeid esile kutsuda.
Voorepere mõis

Voorepere mõis (ka Voorepera mõis; saksa keeles Worroper) oli rüütlimõis Lüganuse kihelkonnas Virumaal.
Mõis rajati 17. sajandil.
Angela tuhk

"Angela tuhk" (inglise keeles "Angela's Ashes") on Frank McCourti autobiograafiline romaan, mis ilmus 1996. aastal. Eesti keeles ilmus see Lia Rajandi tõlkes 1999. aastal kirjastuses Varrak.
Aastal 1997 võitis McCourt teose eest Pulitzeri preemia.
1999. aastal valmis raamatu põhjal film "Angela tuhk". Filmi lavastas Alan Parker, peaosades Emily Watson, Robert Carlyle, Michael Legge, Ciaran Owens ja Joe Breen. 
Aastal 1999 ilmus teosele järg "Jah, on küll" ("'Tis").
Belle-Île

Belle-Île ehk Belle-Île-en-Mer (bretooni Enez ar Gerveur) on saar Biskaia lahes Bretagne'i lõunaranniku lähedal, Bretagne'i suurim saar.
Pindala 83 km², kõrgus kuni 63 meetrit.
Kuulub Prantsusmaale.
Scansano

Scansano on omavalitsusüksus (comune) Itaalias Toscana maakonna Grosseto provintsis.
Seal toodetakse Morellino di Scansano veini.

Arhitektuur

Palazzo Pretorio, XV sajand
Villa Sfornisca, mille Mario Sforza laskis ehitada aastal 1577
Kirikuid:
San Giovanni Battista kirik, olemas juba aastal 1276
Leek ja Sidrun

Süžee

Filmis kujutatakse Taani elu Saksa okupatsiooni ajal 1943. ja 1944. aastal ning mõningate liialdustega tollast vastupanuliikumist. Peategelasteks on kaks meest Holger Danske vastupanuliikumisest, kes tapavad järjekindlalt Taani juhtivaid natsidest ohvitsere ja taanlastest kollaborante. Filmi on tihedalt põimitud küsimus usaldusest ja keerulistest valikutest.
Väravajoone tehnoloogia

Väravajoone tehnoloogia on tehnoloogiline vahend, mille abil saab kindlaks teha, kas kogu pall ületas väravajoone või mitte.  Väravajoone tehnoloogiat kasutatakse kahel viisil: kaamerapõhise väravajoone tehnoloogia ja magnetväljapõhise väravajoone tehnoloogiana.

Kaamerapõhine väravajoone tehnoloogia

Et teha kindlaks, kas kogu pall ületas väravajoone või mitte, kasutatakse mitut eritarkvaraga võrgus töötavat digikaamerat.

Magnetväljapõhine väravajoone tehnoloogia

Et teha kindlaks, kas kogu pall ületas väravajoone või mitte, on pandud maa alla kaablid ning palli sisse retseptorid, mis võimaldab tarkvara abil arvutada palli täpse asukoha.
Eesti Rahvuslik Erakond

Eesti Rahvuslik Erakond (lühend ERE) oli Eesti erakond, mis eksisteeris 1991–1999. ERE esimees oli Elmut Laane.
ERE asutati 26. oktoobril 1991. Asutamise algusest kuni 4. maini 1994 kandis ERE nime Õigusvastaselt Represseeritute Rahvuslik Erakond (lühendatult ÕRRE). 
Oktoobriks 1998 ei olnud EREs enam 1000 liiget ja seetõttu ERE tegevus 14. detsembril 1999 sundlõpetati.
Dalia Grybauskaitė

Dalia Grybauskaitė (sündinud 1. märtsil 1956 Vilniuses) on Leedu ja Euroopa Liidu poliitik, kes oli 12. juulist 2009 kuni 12. juulini 2019 Leedu president. 
Ta lõpetas 1983 Leningradi Riikliku Ülikooli majandusteaduskonna. Seejärel töötas ta lühikest aega Leedu NSV Teaduste Akadeemia tegevsekretärina ja sai 1988 Moskvas doktorikraadi majanduses. 
1983–1990 töötas ta Vilniuse Kõrgemas Parteikoolis põllumajandusosakonna juhataja ja poliitökonoomia osakonna lektorina.
1991 oli ta Leedu peaministri kantselei direktor, 1991–1993 välismajandusministeeriumi Euroopa osakonna juhataja, 1993–1994 Leedu välisministeeriumi majandusosakonna juhataja ja Euroopa Liiduga peetud vabakaubanduse kehtestamise kõneluste juht, 1994–1995 Leedu erakorraline esindaja Euroopa Liidus Brüsselis.
Aastatel 1996–1999 oli ta Leedu saadik Ameerika Ühendriikides, 1999–2000 Leedu aserahandusminister ning Rahvusvahelise Valuutafondi ja Maailmapangaga peetud läbirääkimiste juht, 2000–2001 asevälisminister ja Leedu delegatsiooni juht ühinemisläbirääkimistel Euroopa Liiduga ning 2001–2004 Leedu rahandusminister.
1. maist kuni 11. novembrini 2004 oli ta Euroopa Komisjoni haridus- ja kultuurivolinik ning 22. novembrist 2004 kuni 1. juulini 2009 rahastamisprogrammide koostamise ja eelarve volinik.
26. veebruaril 2009 teatas Grybauskaitė, et kavatseb kandideerida 2009. aasta Leedu presidendivalimistel. Ta võitis 17. mail toimunud valimised esimeses voorus, kogudes 68,16% häältest. Ta on Leedu kõigi aegade esimene naispresident. Ametisse vannutati ta 12. juulil ja tema ametiaeg kestab viis aastat.
Järgmisel päeval pärast ametisse asumist loobus Grybauskaitė poolest oma palgast ja andis korralduse suunata igal kuul pool (1868 eurot) oma palgast otse riigikassasse. Tema jaoks oli see üksnes väike osa sissetulekust. Euroopa Komisjoni endise voliniku hüvitis oli märksa suurem: 3 aasta jooksul 7900 eurot kuus.
Esimeses sõnavõtus presidendina kritiseeris Grybauskaitė Seimis vastu võetud lastekaitseseadust, mis püüab lapsi kaitsta kõige halva eest ja sealhulgas keelab lastele homoseksuaalsusest positiivselt rääkida. Ometi oli Grybauskaitė ise selle seaduse jõustanud. Järgmisena keelas ta ematoetuste kärped ja saatis vastava seaduse Seimi tagasi.

Eraelu

Dalia Grybauskaitė sõnul ei ole teda kunagi tahetud värvata KGB agendiks. Nõukogude ajal oli ta selleks liiga tähtsusetu, näiteks Leningradi ülikoolis õppimise ajal töötas ta lihttöölisena karusnahavabrikus.
Ta räägib leedu, vene, inglise, prantsuse ja poola keelt.
Edmond Audran

Õpingud

Õppis Pariisi École Niedermeyeris Jules-Laurent Duparto juures. Võitis 1859. aastal kompositsioonivõistlusel esimese auhinna. Asus 1861 elama Marseille'sse, kus tema isa, Opéra-Comique'i endine tenor Marius-Pierre Audran sai konservatooriumis lauluõpetaja koha. Töötas St. Josephi kirikus organistina ja kirjutas vaimulikku muusikat. Komponeeris Giacomo Meyerbeeri matusteks leinamarsi ja mõned laulud provansi dialektis tekstile.

Operetilooming

1862. aastal kirjutas Eugèn Scribe'i vodevilli tekstile koomilise ooperi "L'ours et le pacha" ("Karu ja paša"), kuid see jäi erilise tähelepanuta, nagu ka järgmised kaks Marseille' teatrile loodud 1-vaatuselist koomilist ooperit. 1866 katsetas operetiga "Le petit poucet" ("Väike pöialpoiss"), mis samuti ei äratanud erilist tähelepanu. Läbimurdeks kujunes 1877 loodud operett "Le grande mogol" ("Suurmogul"). Sai seejärel Pariisi Bouffes-Parisiensi impressaariolt Louis Cantinilt kutse tulla sellesse teatrisse komponistiks. "Les noces d'Olivette" ("Olivette'i pulmad") ja paljudes Euroopa teatrites esitatud "La mascotte" ("Maskott") olid juba väga edukad operetid ja tõid talle rahvusvahelise tuntuse. Eriti menukad olid tema teosed Inglismaal. Kujunes Pariisis Charles Lecocqi peamiseks konkurendiks ja Offenbachi operetitraditsioonide jätkajaks. 1886 komponeeritud "La cigale et la fourmi" ("Rohutirts ja sipelgas") ingliskeelne versioon "The Cicada" püsis Londoni Strandi teatri repertuaaris üle aasta. Suurt rahvusvahelist edu tõid ka "Miss Helyett" ja eriti "La poupée" ("Nukk").
Viimastel eluaastatel kannatas psüühikahäirete all, mistõttu tõmbus tagasi Pariisi ühiskondlikust elust.
Kirjutas 36 operetti, koomilist ooperit ja vodevilli ning ühe edutu tõsise ooperi ("Photis").
Eestis on lavastatud "La poupèe" kui "Nukuke" 1915 ja 1920 Estonias ning 1922 Vanemuises. "La mascotte" kui "Õnneingel" 1914 Estonias.
Kolesterool

Üldandmed

Keemiline valem: C₂₇H₄₆O

Biosüntees

Kolesterooli komplekteerib inimorganism de novo atsetüülkoensüüm A-st, 70–90% ulatuses ise, ülejäänud komplekteeritakse toidu ning joogimaterjali (alkohol on tahke sterool) kaudu. 
Kolesterooli sünteesil muundatakse atsetüülkoensüüm A (CoA) tsütoplasmas 3-hydroxy-3-methylglutaryl-CoA (HMG-CoA)-ks, järgnevalt muundatakse HMG HMG-CoA reduktaasi (EC number 1.1.1.88) kaudu endoplasmaatilises retiikulumis mevalonaadiks.
Steroidide biosünteesil vajaminev kolesterool saadakse peamiselt low-density lipoproteiinist (LDL).

Ringlus peaajus ja seljaajus

Peaaju ja seljaaju kolesterooli ning kolesterooliühendite ringlus moodustab teadlaste arvates omamoodi kinnise ringi, millel puudub keha ülejäänud rakkude ning geenidega, kes osalevad kolesterooliühendite ringluses, otsene side. Kohati räägitakse nn hematoentsefaalsest barjäärist, kuid mitte tingimata kõigis peaaju piirkondades ja mitte kõigide lipiidide ja kolesterooli ühendite puhul (nt oksükolesterool jne). 
Inimese peaaju kolesterooli sisaldus on väga suur (ligi 3–17%) ja tema käive äärmiselt aeglane, hinnanguline half-life aastaid.
Erinevad hüpoteesid pakuvad võimalusi kolesterooli ühendite metabolismi kirjeldamiseks. Vähem on selgitusi selle kohta kuidas kolesterooli ühendid neuronitele edastatakse.

Astrotsüüdid

Peaajus paiknevad ajurakud astrotsüüdid (enamus) võtavad vastu, komplekteerivad, eritavad ja varustavad ajurakke kolesterooliühenditega. Astrotsüüdid eritavad kolesterooli seotuna apolipoproteiini E-ga (apoE) (kõrgtihedusega lipoproteiinide (HDL)- laadsete osakeste vormis jne) kompleksina ATP kaudu.

Hepaatiline ringlus

Maks koos sapipõiega on kolesterooli ning selle ühendite depoo, siin komplekteeritakse, muundatakse, tarbitakse ja transporditakse iga päev kolesterooli. Imendumine toimub mitsellides ja sõltub sapphapetest, koostöös millega ringlevad kolesterooliühendid rohkem kui 30 korda maksa, sapipõie, soolestiku, kooloni ja taas maksa kaudu. Ringlus on suurelt osalt ka ensümaatiline ja eluneb tsütokroom P450 geenide kaudu.

Vere kaudu

Veres liigub kolesterool ringi rasvast ja valgust koosnevate külomikronite ehk lipoproteiinikerakeste ja teiste lipoproteiinide, nagu VLDL-, LDL- (kolesterooli osakaal suur), HDL- (kolesterooli osakaal väike) ja IDL-kolesterooli vahendusel.

D3-vitamiini metabolismil

7-dehüdrokolesterool on kolesterooli sünteesil tekkiv vaheühend, mis on D₃-vitamiini eelvorm D₃. Eelvitamiin D₃ fotolüüsub spontaanselt kolekaltsiferooliks.

Teadusuuringud

Uuringud on näidanud, et kõrgenenud seerumi kolesterooli tase korreleerub vastuvõtlikkusega tuberkuloosile.

Putukad

Paljude putukate jaoks on kolesterool asendamatu mikrotoitaine, kuna nende organism pole võimeline steroolide biosünteesiks.
Like a Diamond

"Night Dancer"

Laulule "Night Dancer" lasti 31. mail 2010 välja muusikavideo. Selle režissöörid on Joosep Volk ja Reimo Õun.
Hilja

Hilja on naise eesnimi. Nime Hilja nimepäev on 8. oktoober.

Päritolu

Hilja on Soome päritolu naisenimi, mis võeti Soomes kasutusele 19. sajandi keskel ladina nime Placidia (tähendab ‘tasane, meeldiv’) tõlkena.
Soome keeles on naisenime Hilja tähenduseks ‘tasane, vaikne’. Eesti keeles on nime Hilja teisendid Hilje, Hilju, Ilja, Ilje, Iljo ja Ilju. Eesnime Hilja vennasnimed on Hiljar, Hiljo ja Iljo.

Nime levik Eestis

Eesnimi Hilja on 991 naisel (01.01.2018 seisuga), Hilja on populaarsuselt 189. naisenimi. Hilja on keskmiselt 77 aasta vanune (mediaanvanus on 78), kõige vanem Hilja on vanem kui 85 aastat ning noorima Hilja vanus jääb vahemikku 30–34. 
Kõige rohkem esineb eesnime Hilja üle 85 aasta vanuste naiste seas (10 000 elaniku kohta 65,74). Kõige rohkem elab eesnime Hilja kandjaid Saare maakonnas (10 000 elaniku kohta 17,09). Kõige rohkem on eesnimega Hilja sündinuid veebruaris (94).
Gifhorni loss

Varasem loss

Lossi kindlustatud eelkäija oli vesilinnus kaitstud tehiskünkal, mis ehitati Alleri ja Ise jõgede vahelisse nurka. Vastavalt arheoloog Carl Schuchhardti uuringutele 1900. aasta paiku ehitati vana loss - millest täna pole midagi säilinud - 1000. aasta paiku. Seda on esmakordselt mainitud aastal 1296, kus seda kutsuti Castrum Gifhorne. Seda piirati tõenäoliselt võitluste ajal hertsog Albrecht Paksu ja tema venna Heinrich Imetlusväärse vahel. 13. sajandi lõpus viidi lossis Otto Range juhtimisel läbi renoveerimistööd. Kui Gifhorni küla arenes, lossi tähtsus kasvas, nii turvakaalutlustel kui ka tollipunktina kaubateel. 14. sajandil läänistati seda sageli, teiste seas, von Veltheimile ja Braunschweigi linnale. Aastal 1396 andis hertsog Friedrich lossi oma naisele Annale äraelamiseks. 15. sajandil järgnesid uued üürnikud, nagu von Bülowid (1467), von Alvenslebenid (1470), von Quitzowid (1472) ja von Bodendiekes (1477). Hildesheimi piiskopkonna vaenuse ajal, aastal 1519 loss ja linn purustati. Mõlemad kuulusid sel ajal Braunschweig-Wolfenbütteli vürstkonnale.

Ehitamine

Praegune struktuur ehitati alates aastast 1525 kui täiesti uus loss, mitte eelkäija peale, vaid künkale, millel oli siis Gifhorni linna põhjaserv. Selle tellisid protestantlikud hertsogid Ernst Usutunnistaja Lüneburgist ja tema vend Otto Cellest. Ernst andis lossi pulmakingina oma naisele Sophiele Mecklenburg-Schwerinist seoses nende abiellumisega aastal 1528. See anti talle elatusallikaks, ta sai kasutada ehitist ja selle tulusid. Aastal 1539 andis hertsog Ernst lossi ja seda ümbritsevad Ämter oma nooremale vennale, hertsog Franzile, kes tuli Saksimaa kuurvürsti õukonnast ja nõudis oma osa pärandist.
Jorma Korpela

Jorma Rafael Korpela (22. september 1910 – 16. märts 1964) oli soome kirjanik. 
Ta on nelja psühholoogilise romaani autor. Stiililt kalduvad Korpela romaanid modernismi ja realismi.  
Esikromaani "Martinmaa, mieshenkilö" eest anti talle 1949. aastal Soome riigi kirjanduspreemia. 
Ta tegutses kodulinnas Kuopios emakeele ja kirjanduse õpetajana. 
Õppis korp! Sakala stipendiaadina Tartu ülikoolis. Korp! Sakala vilistlane.
Mäeküla mõis (Türi)

Mäeküla mõis (saksa keeles Mehheküll) oli rüütlimõis Türi kihelkonnas Järvamaal.
Mõis rajati 18. sajandi esimesel poolel Särevere mõisast eraldatud alast.
Maarjamaa (infoleht)

"Maarjamaa" on katoliiklik infoleht, mida andis välja Vello Salo.
Infoleht ilmus aastatel 1961–1976 ja ilmub uuesti alates 2002. aastast.
Annika

Annika on naisenimi. See on levinud Eestis, Soomes, Rootsis ja Saksamaal. Nime Annika nimepäev on 26. juuli.

Populaarsus

1. jaanuari 2018 seisuga oli Eestis eesnimi Annika 2743 naisel. Annika on Eestis populaarsuselt 51. naisenimi. Vanim Annika on vanuserühmas 75–79, noorim vanuserühmas 0–4. Kõige rohkem on eesnimega Annika sündinuid mais, kokku 257. Kõige populaarsem on eesnimi Annika vanuserühmas 35–39, kus neid on 10 000 elaniku kohta 48,41 ning Võru maakonnas, kus neid on 10 000 elaniku kohta 28,98. Annika on keskmiselt 35 aasta vanune (mediaanvanus on 36).
Estronaudid

Estronaudid on Eesti põhikoolide õpilastele suunatud kosmosetehnoloogia valdkonna huviklubi. See asutati 2008. aasta sügisel ning on ainus selline Eestis. Kosmoseklubi Estronaudid kuulub Erahuvikooli HuviTERA koosseisu ja seda korraldatakse koostöös Tartu Observatooriumi ja Tartu Ülikooliga. Estronautide kosmoseklubi juhendaja on Tartu Ülikooli õppejõud ja Tartu Observatooriumi vanemteadur Mart Noorma ning aastatel 2008–2009 Miina Härma Gümnaasiumi õpetaja Heli Lätt. Alates 2012. aastast on klubi kaasjuhendaja Hannes Pehk.

Tegevused

Kosmoseklubi eesmärk on põhikoolide õpilaste õpimotivatsiooni toetamine. Estronautide kosmoseklubi tegevused toimuvad kooliaasta jooksul korra nädalas Tartu Ülikooli füüsika instituudis, Tartu Observatooriumis Tõraveres, Tartu Tähetornis, AHHAA keskuses või muudes teaduse või tehnoloogiaga seotud asutustes. Kosmoseklubi lapsed korraldavad regulaarselt avalikke kosmoseteemalisi üritusi Tartu linna lastele, näiteks igakevadistel Karlova päevadel.
Hierro

Hierro (hispaania El Hierro; eesti keeles on kasutatud ka nimekuju Ferro) on saar Kanaaride saarestikus. 
Pindala 278 km². Saar on mägine, kõrgem tipp on Pico de Malpaso 1501 meetrit. Kuulub Hispaaniale.
Et Hierro on Kanaaride läänepoolseim saar, on Hierro meridiaan leidnud kasutamist algmeridiaanina. Hierro on ka Kanaaride lõunapoolseim saar. Oktoobris 2011 purskas tema lõunatipust 3 km kaugusel veealune vulkaan, mis lühikest aega ulatus ka üle merepinna.
2019. aasta kergejõustiku maailmameistrivõistlused

XVII kergejõustiku maailmameistrivõistlused toimusid 2019. aastal 27. septembrist kuni 6. oktoobrini Dohas Kataris. Võistlused toimusid renoveeritud mitmeotstarbelises Khalīfah' staadionil ning esimest korda peeti maailmameistrivõistlusi Kataris. Ligikaudu 2000 sportlast 209 riigist võistlesid kümnepäevase võistluse jooksul kokku 49 kergejõustiku alal, mis koosnesid 24 võistlusest meestele ja naistele ning segateatevõistlusest.
See oli esimene kord, kui võistlused toimusid Lähis-Idas, ja ka esimene kord, kui need toimusid oktoobris. Kuuma kliima tõttu ei toimunud hommikusi võistlusi ja võistlused korraldati alles hilisõhtul. Pikamaajooksude võistlused algasid kohaliku aja järgi kesköö paiku. Esmakordselt lubati sportlased võistlema rahvusmeeskondade sponsorite logodega spordiriietel. 
Rahvusvaheline kergejõustikuliit (IAAF) teatas 23. septembril 2019. aastal, et Venemaa koondis eemaldati rahvusvahelistelt võistlustelt pea neljaks aastaks ja Venemaa koondis ei osalenud ka nendel maailmameistrivõistlustel. Neutraalse lipu all osales aga 29 Venemaa sportlast.
Eesti kirjanike leksikon

"Eesti kirjanike leksikon" on aastal 2000 ilmunud Eesti kirjanike biograafiaid koondav raamat (leksikon). Raamatus on kokku 1400 isikut. Raamatu koostasid Oskar Kruus ja Heino Puhvel. Raamatu kirjastas Eesti Raamat. Raamatus on 693 lehekülge.
Põdra sovhoos

Põdra sovhoos oli sovhoos Jõgeva rajoonis Pajusi külanõukogus. Sovhoosi keskasula oli Aidu. Sovhoosi pindala oli 7200 ha.
Carina (eesnimi)

Carina on naisenimi.
Uuemal ajal on nimi olnud kasutusel lühendvormina nimest Catharina või nime Karina variandina. Mõlemad on pärit püha Aleksandria Katariina nimest (algtähendus 'puhas').
Nimi on tõlgendatav ka hellitusnimena ('kallike, armsake') itaalia nimest Cara 'kallis'.

Ameerika Ühendriigid

Ameerika Ühendriikides kuulus Carina aastail 1976–2010 1000 kõige populaarsema tüdrukule pandud eesnime hulka ja 1991–1996 500 populaarseima tüdrukunime hulka. Kõrgeim oli 1995 saavutatud 383. koht.
Konsekvent

Konsekvent (inglise consequent) on hüpoteetilise propositsiooni ehk otsustuse teine pool (esimest poolt nimetatakse antetsedendiks).
Nt lauses "Kui sajab lund, siis muutub maa valgeks" on konsekvent "muutub maa valgeks".
Lembit Sibul

Lembit Sibul (14. jaanuar 1947 – 2. oktoober 2001) oli eesti humorist ja näitleja. 
Ta kirjutas humoreske ning esitas neid sageli ise estraadietendustel ja huumorisaates "Meelejahutaja".
Ta on olnud Mustpeade Maja kultuuritoimetaja ning teinud koostööd ansambliga Kukerpillid.
Aastatel 2000–2001 oli ta ajakirja Pikker toimetaja.

Mälestuse jäädvustamine

Jõhvis korraldati 2002. aastal Lembit Sibula mälestuseks huumorivõistlus.

Isiklikku

Tema ema oli laulja Leida Sibul.
Asümptoot

Asümptoot (sõna algallikas on vanakreeka sõna ἀσύμπτωτος (asymptōtos, 'mitteühtelangev')) on sirge, mis võib leiduda joone lõpmatu haru puhul selliselt, et kui joone punkt kaugeneb tõkestamatult mööda haru, siis ta samal ajal läheneb lõpmatult sellele sirgele.
Eristatakse püst- (asümptoodiks olev sirge on risti x-teljega), rõht- (kui ta on risti y-teljega) ja kaldasümptooti (kui ta ei ristu neist kummagagi).
Mälu

Filosoofia

Mitmes filosoofia harus (näiteks epistemoloogias ja isikuidentsuse uurimises) on mälul suur tähtsus. Mälu uurivad mälumetafüüsika (vaimufilosoofia haru), mäluepistemoloogia ja mälueetika, kokkuvõtvalt räägitakse mälufilosoofiast.

Moraalse vastutuse seos mäluga

Moraalne vastutus võib olla seotud vaimse ajarännuga. Näiteks Neil Levy väidab, et psühhopaadid ei saa episoodilise mälu ja episoodilise tulevikumõtlemise puudulikkuse tõttu tõeliselt kavatseda teisi kahjustada, nii et nad ei saa oma tegude eest täielikult moraalselt vastutada. Carl F. Craver jt (2016) ei ole selles nii kindlad ning viitavad sellele, et sellise puudulikkusega inimesed teevad moraaliotsustusi, mis sarnanevad normaalsete inimeste moraaliotsustustega.
Kitiin

Kitiin (C₈H₁₃NO₅)ₙ on pikk biopolümeer, glükoosi derivaat. 
Looduses laialt levinud polümeer on peamiseks komponendiks seente rakukestas ning putukate, lülijalgsete ja vähilaadsete välisskeletis. Struktuurilt sarnaneb kitiini molekul tselluloosiga. Kitiini leidub ka käsnades, molluskites, ainuõõssetes ja rõngussides.
Looduslikult laguneb kitiin teadaolevalt üksnes mõnede ensüümide mõjul, millest tuntum on kitinaas.
MeetTheMixer

Taskuhääling

"MeetTheMixeri" saatest võttis ühel laupäevaõhtul kuni keskööni välja otse Miamist osa urbanmuusikaga DJ Slin.
Ühena esimestest Eestis eetrisolevastest raadiosaadetest levib "MeetTheMixer" digitaalselt, kasutades selleks taskuhäälingut.
Taskuhäälingusaadete tirimiseks saab kasutada näiteks programmi iTunes, otsides saadet kataloogist "Podcasts".
Kai Tafenau

Kai Tafenau (sündinud 13. augustil 1975) on eesti klassikaline filoloog, keeleteadlane ja tõlkija. 
Kai Tafenau lõpetas Tartu Ülikooli klassikalise filoloogia bakalaureuseõppe 1997. aastal ja magistriõppe 2000. aastal. 2002. aastal kaitses ta kutsemagistri kraadi kirjaliku tõlke alal, 2011. aastal doktorikraadi eesti ja soome-ugri keeleteaduse alal väitekirjaga "Uue Testamendi tõlkimisest Rootsi ajal: käsikirjad, tõlkijad ja eesti kirjakeel".
Ta töötab Eesti Ajalooarhiivis peaspetsialistina.
Võru lipp

Võru lipp on Võru maakonnas asuva Eesti linna Võru lipp.
Lipp on kinnitatud 19. septembril 1994.

Lipu kirjeldus

Võru linna lipp on ristkülikukujuline roheline kangas, mille üla- ja allääres on kollane horisontaalne laid. Lipu normaalmõõtmed on 1650×1050 mm. Pikkuse ja laiuse suhe on 11:7.

Põhjendus

Lipule võeti vapi värvid.
Frederik IX

Frederik IX (Christian Frederik Franz Michael Carl Valdemar Georg; 11. märts 1899 – 14. jaanuar 1972) oli Taani kuningas aastatel 1947–1972.
Tema isa oli kuningas Christian X ja ema kuninganna Alexandrine ning tal oli noorem vend prints Knud.
Frederik sai hariduse Taani Mereväeakadeemias, murdes traditsiooni sellega, et valis armee asemel mereväe, ja Kopenhaageni Ülikoolis. Enne kuningaks saamist sai ta kontradmirali auastme ning oli pikalt olnud aktiivteenistuses.
Tema isa Christian X suri 1947 ja Frederik krooniti kuningaks. Tema valitsusajal muutus Taani põllumajanduslikust ühiskonnast heaoluühiskonnaks. Ning 1960. aastatel sisenesid majandusõitsengu tagajärjel tööturule ka naised. Taanist sai moodne riik, mis tähendas uusi nõudmisi ka monarhiale ja selle kohanemisvõimele.
Kunda tsemenditehas

Kunda tsemenditehas (ka Kunda tsemendivabrik) on endine tsementi tootnud tehas Lääne-Viru maakonnas Kundas.
Tsemenditehase rajas Kunda jõe äärde 1870. aastal Kunda mõisnik John Girard de Soucanton. Algul koosnes tehas 17 niinimetatud pudelahjust ja klinkriveskist. Aastatel 1885–1886 ehitati juurde tünnivabrik ja saeveski.
1893. aastal ehitati tehasest läände juurde teine tehas, millel oli 45 meetri pikkune kuivatuskanal ja neli R-ahju.
1912. aastal moodustati aktsiaselts Port Kunda. Samal aastal ehitati juurde kolmas tehas, millel oli kaks moodsat pöördahju.
Nõukogude ajal kandis tehas nime Punane Kunda.
Aastatel 1960–1965 tehast oluliselt laiendati ja rekonstrueeriti.
Tehase juurde tekkis töölisasula.